Μαρία Καρπουζάκη Α1.

Αφού φέτος γνωρίσαμε το ταξίδι του Καπετάνιου Νέμο με τον Ναυτίλο, την κατάποση του Προφήτη Ιωνά για τρία μερόνυχτα στην κοιλιά του θαλάσσιου κήτους (προτύπωση της Ανάστασης του Χριστού) και τον Κατακλυσμό με την διάσωση του ανθρωπίνου γένους μέσω της Κιβωτού του Νώε, να καταγράψετε τις σκέψεις σας για τον δικό μας εγκλεισμό, λόγω της επιδημικής νόσου του κορωνοϊού. Να συνδυαστεί  η Κιβωτός με τον εγκλεισμό στα σπίτια μας και την δική μας διάσωση...

Στην εποχή μας βρισκόμαστε αντιμέτωποι με μία πρωτόγνωρη κατάσταση, αυτή της πανδημίας του κορωνοϊού, που μας προκαλεί φόβο, στρες και αγωνία. Ο φόβος για τη ζωή μας και τη ζωή των αγαπημένων μας προσώπων έγινε το κυρίαρχο συναίσθημα. Η ανατροπή της καθημερινότητας, οι υπαρξιακές αγωνίες, η ανασφάλεια για το μέλλον και το κόστος που θα επιφέρει αυτή η κατάσταση τόσο σε προσωπικό όσο και σε κοινωνικό επίπεδο είναι  σίγουρα βασικές σκέψεις στη διάρκεια της μέρας. Ο εγκλεισμός και οι ψυχαναγκασμοί έγιναν κανονικότητα, η έλλειψη επαφής και κοινωνικής συναναστροφής κρίνονται βασικές προϋποθέσεις για την επίλυση του φαινομένου που πλήττει ολόκληρη την ανθρωπότητα. Τα μέτρα για τον περιορισμό της εξάπλωσης του ιού όπως ο κατ΄ οίκον περιορισμός-καραντίνα  -(ένα πρωτοφανές μέτρο που κρίνεται ωστόσο απαραίτητο προκειμένου να σταματήσει η εξάπλωση του ιού και να είμαστε όλοι πιο ασφαλείς), καθώς και η απαγόρευση της κυκλοφορίας πέραν των απολύτων αναγκαίων εξόδων, δημιουργούν αισθήματα πίεσης και εγκλωβισμού, νιώθουμε ότι στερούμαστε ελευθερίας και το σημαντικότερο αυξάνεται ο φόβος και για πολλούς επέρχεται και ο πανικός. Πέρα από τα αρνητικά σενάρια, είναι σημαντικό να σκεφτόμαστε ότι με αυτόν τον τρόπο προφυλάσσουμε τον εαυτό μας αλλά και τους άλλους γύρω μας και το σημαντικότερο ότι προστατεύονται και τους συνανθρώπους μας που ίσως ανήκουν σε ευάλωτες ομάδες. Είναι, λοιπόν, σημαντικό να δούμε αυτή τη δυσκολία ως μία πρόκληση σε ένα ταξίδι αυτογνωσίας, ωριμότητας, προσωπικής και συναισθηματικής ανάπτυξης, αλλά και επικοινωνίας με το Θεό μας μέσω της προσευχής. Να αποκτήσουμε την επίγνωση πολλών πραγμάτων στην ζωή μας, να επαναξιολογήσουμε, να αναθεωρήσουμε, και ίσως και να εκτιμήσουμε αυτά που μέχρι τώρα είχαμε ως δεδομένα και αυτονόητα και δεν τους δίναμε μεγάλη σημασία. Η αίσθηση εγγύτητας για τους κοντινούς μας ανθρώπους, η επαφή με τον εαυτό μας και τις βαθύτερες ανάγκες μας,  μπορεί να αποτελέσουν την αφετηρία για την απόκτηση μιας καλύτερης οπτικής για την ζωή μας, περισσότερο πνευματικής και πιο ουσιαστικής. Η παραπάνω εμπειρία του εγκλεισμού στα σπίτια για τη διάσωση μας και των συνανθρώπων μας, μπορεί να παραλληλιστεί με αυτόν της Κιβωτού του Νώε ως Κιβωτού της σωτηρίας για τη διάσωση του ανθρωπίνου γένους και του ζωικού βασιλείου, από τον Κατακλυσμό. Κατ΄επέκταση, θα μπορούσε να συνδυαστεί και με την παραμονή του Προφήτη Ιωνά για τρία μερόνυχτα στην κοιλιά του θαλάσσιου κήτους ως προεικόνιση της τριήμερης ταφής και Ανάστασης του Χριστού μας. Η Ανάσταση του Χριστού έχει ακριβώς αυτή την υπαρξιακή διάσταση: δηλώνει την αρχή της νέας δημιουργίας του καινούργιου κόσμου που προσφέρει ο Θεός στην ανθρωπότητα. Κι ο καινούργιος κόσμος φέρει μηνύματα αγάπης, ελπίδας και ζωής. Απευθύνεται στον άνθρωπο κάθε εποχής και μαρτυρεί την ανεξάντλητη αγάπη του Θεού ο οποίος, παρά τις εχθρικές εκδηλώσεις του ανθρώπου προς τον συνάνθρωπο, μας καλεί συνεχώς στη ζωή και στον κόσμο της Ανάστασης. Ας μην ξεχνάμε πως η προσωπική Ανάσταση θέλει υπομονή , επιμονή και πίστη.